钦定古今图书集成/理学汇编/文学典/第197卷 > 《序洛诗》前人
## 钦定古今图书集成/理学汇编/文学典/第197卷 > 《序洛诗》前人

序洛诗，乐天自序在洛之诗也。予历览古今歌诗，自
《风》《骚》之后，苏、李以还，次及鲍、谢，徒迄于李、杜辈，其间
词人闻知者累百，诗章流传者巨万。观其所自，多因
谗冤谴逐，征戍行旅，冻馁病老，存没别离，情发于中，
文形于外，故愤忧怨伤之作，通计今古十八九焉。世
所谓“文士多数奇，诗人尤命薄”，于斯见矣。又有以知
“理安之世少，离乱之时多，亦明矣。予不佞喜文嗜酒，
自幼及老，著诗数千首，以其多也。故章句在人口，姓
字落诗流。虽才不逮古人，然所作不啻数千首，以其
多矣。作一数奇，命薄之士，亦有馀矣。今寿过耳顺，幸
无病苦，官至三品，免罹饥寒，此一乐也。”太和三年，诏
授刑部侍郎。明年，病免归洛，旋授太子宾客，分司东
都。居二年，就领河南尹事。又三年病免，归履道里第，
再授宾客分司。自太和三年春至八年夏在洛，凡五
周岁，作诗四百三十二首，除《丧明》《哭子》十数篇外，其
他皆寄怀于酒，或取意于琴，闲适有馀，酣乐不暇，苦
词无一字，忧叹无一声，岂牵强所能致耶？盖亦发中
而形外耳。斯乐也，实本之于省分知足，济之以家给
身闲，文之以觞咏弦歌，饰之以山水风月。此而不适，
何往而适哉？兹又以重吾乐也。予尝云：“理世之音安
以乐，闲居之诗泰以适。苟非理世，安得闲居。”故集洛
诗，别为序引。不独记东都履道里有闲居、泰适之叟，
亦欲知皇唐太和岁有理世安乐之音，集而序之，以
俟夫采《诗》者。甲寅岁七月十日云尔。